Interleukín 38

Interleukín 38 (iné názvy: interleukín-38, IL-38) je súčasť skupiny interleukín 36 (IL-36) cytokínov a rodiny interleukín 1 (IL-1). Zohráva významnú úlohu v procese zápalu a obrany hostiteľa. Tento cytokín je u človeka známy ako IL-1HY2 a má podobnú trojrozmernú štruktúru ako antagonista receptoru IL-1 (IL-1Ra).  Jeho gén je na chromozóme 2. IL-38 je produkovaný bunkami cicavcov a viaže sa na interleukín-1 receptor typu I. Je aktívny v bazálnom epiteli kože, množiacimi sa B-lymfocytmi v mandliach, slezine aj iných tkanivách. Tento cytokín hrá dôležitú úlohu pri regulácii vrodenej a adaptívnej (získanej) imunity.

Vznik a vývoj 
IL-38 pravdepodobne pochádza zo spoločného génu predkov - starodávneho génu IL-1Ra. Tento cytokín má 41% homológiu (zhodu) s IL-1Ra a 43% homológiu s IL-36Ra. IL-38 sa aktivuje v koži, slezine, mandliach, týmuse, srdci, placente aj pečeni plodu. V tkanivách, ktoré nehrajú osobitnú úlohu v imunitnej odpovedi je IL-38 aktívny v malom množstve, podobne ako ostatní členovia rodiny IL-1. V prípade ochorenia sa aktivita IL-38 mení, zvlášť keď nastane neriadená aktivácia zápalovej reakcie. Napríklad v prípade spondylitis ankylopoetica, srdcovocievnych ochorení, reumatoidnej artritídy alebo hydradenitis suppurativa.

Procesing a signalizácia 
Podľa miesta štiepenia rodiny IL-1 sa predpokladá, že by mali byť odstránené dve aminokyseliny (AA), aby následne vznikol proteín 3AA-152 IL-38. Proteáza, ktorá štiepi IL-38 je stále neznáma a nevie sa, ktorá forma IL-38 je prirodzeným variantom prítomným v ľudskom tele. Zistilo sa, že forma 20-152AA IL-38 má zvýšenú biologickú aktivitu.

IL-38 má charakteristickú krivku "dávka-odozva" a viaže sa na IL-36R. Tento cytokín blokuje kandidou indukovanú reakciu interleukínu 17 (IL-17) lepšie pri nízkej koncentrácii ako pri vyššej, aj keď nie je blokovaná aktivácia(indukcia) cytokínu. Je teda možné, že IL-38 vylúčený z apoptotických buniek sa môže viazať na TIGIRR-2 (iným názvom IL-1R9) a IL-38 bude mať v tomto prípade antagonistický (protichodný) účinok na indukciu zápalových cytokínov. Je možné, že IL-38 bude prvou signálnou molekulou TIGIRR-2.

Úloha v ochoreniach 
Štúdie ukázali, že IL-38 môže hrať dôležitú úlohu pri reumatických ochoreniach. IL-38 je tiež jeden z piatich proteínov, ktoré súvisia s hladinami C-reaktívneho proteínu (CRP) v sére. Prepojenie medzi IL-38 a CRP by mohlo znamenať, že IL-38 bude hrať úlohu aj pri zápalových ochoreniach ako napríklad kardiovaskulárne ochorenia.

Funkcia 
Pozorovanie deaktivácie IL-38 pomocou siRNA v agranulocytoch periférnej krvi ukazuje, že produkcia interleukínu 6 (IL-6), APRIL a CCL-2 sa v reakcii na signálne molekuly TLR  zvýčila, takže IL-38 v tomto prípade pôsobil ako antagonista. Existujú aj štúdie, ktoré preukazujú agonistický (súčinný) účinok. V jednej štúdii sa porovnávala funkcia kompletného IL-38 so skráteným a ukázalo sa, že vysoké koncentrácie skráteného IL-38 znižujú produkciu IL-6 v reakcii na interleukín-1β (IL-1β) v ľudských makrofágoch, zatiaľ čo forma v plnej dĺžke IL-6 v rovnakých koncentráciách zvýšila. IL-38 by tak mohol mať agonistické a tiež antagonistické účinky, ktoré závisia od spracovania a koncentrácie.

Keď sa spontánny myší model systémového lupus erythematosus (SLE) liečil rekombinantným IL-38, myši mali menej príznakov, ako proteinúria a kožné lézie. Tiež sérové ​​hladiny IL-17 a interleukínu 22 boli u týchto myší nižšie, čo potvrdzuje in vitro pozorovanie, že IL-38 by mohol tlmiť reakcie Th17. Pacienti so SLE mali v sére vyššie koncentrácie IL-38 ako zdraví pacienti a tiež pacienti s aktívnym ochorením mali v sére vyššie koncentrácie IL-38 ako pacienti s neaktívnou formou.

Sjőgrenova choroba je choroba spojená so SLE. Biopsia slinnej žľazy pacientov s primárnou Sjőgrenovou chorobou ukazuje, že tu bola zvýšená expresia IL-38. Pre moduláciu tohto ochorenia je dôležitá os IL-36. IL-38 je pravdepodobne antagonista signalizácie IL-36, podobne ako IL-36Ra, čo môže hrať dôležitú úlohu v patogenéze tohto autoimunitného ochorenia. 

IL-38 sa našiel aj v synovii pacientov s reumatoidnou artritídou a tiež u myší s kolagénom indukovanou artritídou (CIA). Koncentrácie IL-38 korelovali s IL-1β. Nadmerná expresia IL-38 v myšacom modeli artritídy a artritídy indukovanej prenosom séra tieto ochorenia zmierňuje, ale nie v prípade artritídy indukovanej antigénom. V týchto modeloch bola znížená produkcia TNF a odpovede IL-17. Tieto údaje ukazujú, že IL-38 by mohol mať protizápalové vlastnosti pri reumatoidnej artritíde a pravdepodobne by sa mohol použiť v terapeutickej stratégii.

Referencie 

Interleukíny